**Výročná správa, rok 2024**

Cirkevný zbor ECAV na Slovensku Rankovce

**Svetlo evanjelia nesmieme spolarizovať!**

***Iz 40,31: Tí, čo očakávajú Hospodina, dostávajú novú silu, vznášajú sa na krídlach ako orly,   
bežia, a neslabnú, chodia, a neustávajú.***

Každý človek žije v prostredí svojej rodiny, svojich priateľov, svojich kolegov, ľudí, ktorí s ním zdieľajú podobné názory. V poslednej dobe sme sa tomu naučili hovoriť: **život vo svojej bubline**. Takýto život nás síce chráni pred akýmsi nebezpečenstvom zvonku, kde by sme mohli zažiť možno zrážku s inak zameranými ľuďmi, no zároveň vytvára aj nebezpečenstvo uzatvorenia sa iba a len do svojho sveta – názorov, predstáv, presvedčení.

Naša generácia zažíva **príliš rýchle zmeny**, množstvo celkových informácií sa znásobuje už nie raz za niekoľko rokov, ako to prežívali generácie pred nami, ale v priebehu niekoľkých pár dní, či týždňov. V poslednej dobe sme prežili veľké a dôležité zmeny – medzi ktoré patrí iste *otázka globalizácie*, potom *boj s pandémiou*, dnes *vojna na Ukrajine*, ktorá sa už v mnohých smeroch preliala do celého sveta a najnovšie *boom umelej inteligencie*, ktorá nás začína nesmierne ovplyvňovať. Typickým príznakom súčasnej spoločnosti sa stala **polarizácia, názorové rozdelenie**, až nás to niekedy desí a mrazí.

Rozdelenie vnímame aj v našich rodinách, kde sa niekedy už aj manželia medzi sebou radšej nerozprávajú o určitých témach (zvlášť politických). Ako sme na tom na úrovni rodiny nášho cirkevného zboru? Iste, ani tu nie sme nijako imúnni voči tejto chorobe najnovšieho obdobia.

Ak je všetko také komplikované a pomiešané - **kde sa potom v tom všetkom má človek – jednotlivec nájsť?** Ako nájsť svoju pevnú pôdu pod nohami? Pred všetkým tým sa môžeme cítiť ***takí nepodstatne maličkí a bezmocní***, že veľmi ľahko môžeme skĺznuť k nesprávnym predpokladom a hodnotám. Kiežby sme sa vtedy vedeli vrátiť k samotným základom človečenstva, ako nás v ňom stvoril svätý Pán Boh a spolu so žalmistom by sme mohli vyznať: ***„Čo je človek, že naň pamätáš? A čo syn človečí, že sa ho ujímaš?“*** Veru, práve pred všetkou Božou velebou človek nie je nič, a predsa Pán Boh na nás pamätá a ***„...urobil nás pánom nad dielom svojich rúk, položil si mu všetko pod nohy ... svojou dôstojnosťou ho ovenčil.“*** Ž 8,5-7

Pán Boh nás nepostavil do spoločnosti tak, aby sme sa pred jej výzvami a komplikovanosťou vzdávali a hoveli si iba vo svojich bublinách! **On nás, kresťanov vo svojej cirkvi urobil svetlom aj svetu 21. storočia a soľou pre spoločnosť, v ktorej žijeme.** Mt 5,13-14

Verš pre náš cirkevný zbor pre rok 2024 z Iz 40,31 bol nádherným a užitočným povzbudením, uistením aj napomenutím: ***„Tí, čo očakávajú Hospodina, dostávajú novú silu, vznášajú sa na krídlach ako orly, bežia, a neslabnú, chodia, a neustávajú.“*** Znamená to, že **sa nemáme v zlých veciach podobať tomuto svetu** – napríklad v tom súčasnom rozdelení sa a polarizácii, ale kvôli jednému a tomu istému základu, ktorý sa nemení cez celé veky, **byť svedkami Krista svojmu celému svojmu okoliu.**

Poďme očakávať na Hospodina, nášho Pána a Boha, veď to je naším poslaním, nie? On nám dá silu, ktorú – máme niekedy pocit, že strácame a cítime sa slabí vo všetkom okolo nás. **On nám silu dá a my sa budeme vznášať ako orly, bez ustávania, bez ochabovania.**

Nech je naše svedectvo kresťanského života stále evanjeliom, ktoré prináša svetlo do sŕdc ľudí súčasnej doby a pritom dbajme, aby sa jeho spektrum zbytočne nelámalo na našich názoroch a rozdeleniach!

Bohoslužobný život v cirkevnom zbore

Každú nedeľu, alebo v cirkevný sviatok sa veriaci stretávajú v štyroch kostoloch – v Rankovciach, v Boliarove, v Bačkovíku a v Čakanovciach na hlavných, či sviatočných službách Božích. Bohoslužobný poriadok vychádza z predpisov našej cirkvi, do čítania starozmluvného a novozmluvného textu (podľa lekcionára, v roku 2024 do adventu podľa cyklu A, potom cyklus B) sa zapájajú bratia a sestry, ktorých oslovujú miestni kurátori.

O poriadku služieb Božích, odbornejšom výklade jeho jednotlivých častí si môžu členovia zboru postupne čítať v zborovom časopise, ale aj na internetovej stránke zboru. Pribudol tam aj podrobný opis jednotlivých nedelí a cirkevných sviatkov.

**►NEDEĽNÉ BOHOSLUŽBY:**

Počet všetkých bohoslužieb v kostoloch bol 204, podľa rozhodnutia zborového konventu sa po prvýkrát nekonali služby Božie (resp. iba Večera Pánova) na Zelený štvrtok. Priemerne na jedných bohoslužbách (sem sa zarátavajú aj sviatky) sa stretlo 43 účastníkov (ako aj pred rokom), na jeden sviatok/nedeľu je to v priemere 170 (+3), teda 26% členov cirkevného zboru. V priemere na jednotlivé fílie sme mali nasledovnú návštevnosť: Rankovce 47 (-1), Bačkovík 45 (+3), Boliarov 43 (+4) a Čakanovce 35 (-3).

Najviac sa nás stretlo v jednotlivých kostoloch pri týchto príležitostiach: v Rankovciach na konfirmácii (170), inde na Štedrý večer – Bačkovík 102, Čakanovce 98 a Boliarov 95. Najmenej zase – v Čakanovciach na Vstúpenie 17, v Rankovciach v 7. nedeľu po Trojici 18, v Boliarove v 1. pôstnu nedeľu 20 a v Bačkovíku na Trojicu 24.

MIMORIADNE BOHOSLUŽBY: Z nich spomeňme predovšetkým tieto:

**Bohoslužby pod nebom** na svätodušný pondelok v Boliarove. Pre nevhodné počasie sa namiesto pod holým nebom konali v kostole.

**Slávnosť konfirmácie** mladých ľudí v poslednú aprílovú nedeľu.

**Ekumenické bohoslužby pri pamiatke posvätenia zvonice** v Žírovciach, spolu s členmi rím.-kat. farnosti.

**Ekumenické bohoslužby pri pamiatke posvätenia storočnej zvonice** v Mudrovciach, spolu s členmi rím.-kat. farnosti, spoluliturgoval St. Ščerba, rím.-kat. farár z Keceroviec a kázal Igor Mišina, em. biskup VD. Zároveň boli požehnané nové dva kríže na cintoríne.

**►PÔSTNE A ADVENTNÉ VEČIERNE:** Na týchto večierňach sa nám stretáva pomerne málo, stredná a mladšia generácia asi pod tlakom pracovného vyťaženia si v strede týždňa nevie nájsť čas, alebo neprikladajú dôležitosť stretnutiu sa v kostole. V pôste sme mali večierne v každej fílii trikrát, v advente dvakrát. Priemerná účasť 9 ľudí.

**►VEČERNÉ BOHOSLUŽBY na malých fíliách:** Večierne na menších filiálkach sa konali na požiadanie, v Ďurďošíku, Trsťanoch a v Herľanoch. Pamiatky posvätenia zvoníc v Žírovciach a Mudrovciach vsme však tento rok premenili na milé ekumenické stretnutia v spolupráci s rímskokatolíckou farnosťou v Kecerovciach – v Mudrovciach zvlášť pri 100. výročí posvätenia zvonice a zároveň pri požehnávaní nových krížov na cintoríne.

Sviatosti, konfirmácia a ostatné stránky

**►Krst svätý:** Sviatosťou krstu svätého do spoločenstva cirkvi vstúpilo 26 detí (+8 oproti roku predtým), z toho bolo 22 rómskych detí. Podľa zborového štatútu krstíme zásadne počas služieb Božích (s výnimkami), sviatosť patrí pred celé spoločenstvo bratov a sestier. Toto je už počas dlhých rokov dobre zaužívané a prijímané.

**►Večera Pánova (VP):** Pri prisluhovaní Večere Pánovej sme ostali pri prisluhovaní do ruky a cez kalíšky. Pri tomto sme sa aj rozhodli ostať v našom cirkevnom zbore ako dobrej praxi, hlasy proti spoločnému kalichu z hygienických dôvodov sa ozývali už dávno pred pandémiou. Tam, kde si želajú, máme k dispozícii aj celiatické hostie.

Celkovo sa na službách Božích konala Večera Pánova 53-krát, zúčastnených bolo celkom 1861 (+256) prijímajúcich. Okrem týchto kostole sme mali v zbore túto sviatosť raz aj na mládeži, niekoľkokrát na večierňach v malých fíliách, na stretnutí dôchodcov a pre účastníkov Biblickorekreačného týždňa Modlitebného spoločenstva.

Sviatosť v domácnostiach býva praktizovaná najmä v pôstnom období, menej v adventnom, celkom 11-krát.

►**Konfirmácia**: Konfirmačné skupiny máme ku koncu roka dve – jednu slovenskú – 12 konfirmandov, ktorí sa stretávajú každú sobotu pred mládežou, jedna konfirmandka sa zo zahraničia pripravuje online cez kameru, taktiež si na to zvykli aj ostatní a najmä, ak bol niekto nemocný a nemohol fyzicky prísť, pripájal sa podobne cez internet. Slávnosť predošlých konfirmandov (tiež 12) bola v apríli v Rankovciach po skúške mesiac predtým v Čakanovciach.

Druhá skupina je skupina rómskych konfirmandov – 11 detí, ktorí sa stretávajú na fare v utorok večer podľa upravených osnov konfirmačnej prípravy.

**►Sobáš**: Počas roka sme mali dva evanjelické sobáše.

**►Pohreby:** Pochovali sme celkom 11 bratov a sestier (-1), z toho 6 mužov a 5 žien, z nich bol 1 rómsky a 4 boli pochovaní nečlenovia nášho cirkevného zboru.

**►Počet členov:** Z cirkevného zboru sa nám po presťahovaní sa odhlásilo 5 členov, podľa toho a čísiel v matrike je nás o 7 členov menej (Rómovia nám po vykonanej stránke neprispievajú cirkevným príspevkom, na chod spoločenstva, preto ich do počtu riadnych členov dlhodobo nezaratúvame.

Podľa toho všetkého nás je na konci roka 2024 o 7 členov menej - celkom teda 656.

Vnútromisijný život cirkevného zboru

Rok 2024 už bol po covidovej prestávke a náročnej situácii ohľadne začiatku agresívnej ruskej vojne v susednej Ukrajine rokom pravidelného života, aj keď ešte stále v dosahu novodobých problémov. Veľmi zložitou je polarizácia spoločnosti, ktorá sa prejavuje aj v našom spoločenstve citlivosťou na niektoré témy.

**►Detská besiedka:** Detské besiedky nám pracovali pekne najmä v Rankovciach (cca 10 detí) a v Boliarove (väčšinou 2 deti). Deti z besiedok pripravili programy na Veľkú noc, deň matiek i na Vianoce.

Vedúci pre deti pripravili pobytový letný tábor v Liptovskom Trnovci – celkom tam bolo 33 detí pod vedením 9 vedúcich.

**►Náboženská výchova na škole:** Evanjelické náboženstvo sa na území nášho zboru vyučuje v Herľanoch (4 hodiny, 80 detí). Okrem nich žiaci z nášho zboru chodia aj do školy v Bidovciach, tam naša sestra farárka učí (1 hodinu) 23 detí.

**►Dorast-Mládež:** Spojená skupina dorastu (vlastne konfirmandi na svojom motivačnom stretnutí) s mládežou sa stretáva každú sobotu na fare s tým, že si sami pripravujú program na tíme vedúcich, ktorý sa stretáva uprostred týždňa. Čas od času si pozývajú aj hostí, prípadne spestrujú stretnutia špeciálnymi podujatiami. Pravidelne sa stretáva aj chlapčenská skupinka.

Na jar pripravili víkendovku vo Svite, v lete pobytový tábor v Červenici s počtom 36 účastníkov, na konci leta si zorganizovali prespávačku na fare. Spolu s mládežami z okolia (najmä mládeže v Opinej, Budimíri a Obišovciach) pripravujú spoločné stretnutia každý mesiac. Mládežníci pomohli pri rôznych príležitostiach, vystúpeniami pri konfirmácii, pri viacerých bohoslužbách, pripravili mládežnícke bohoslužby, ale aj začiatkom leta spracovali privezené palivové drevo na faru.

**►Rodinné spoločenstvo:** Toto spoločenstvo sa stretávalo každú druhú sobotu aj v roku 2024 po rodinách účastníkov. V máji rodinkári strávili spolu víkend v poľskom Goracom potoku, pripravili manželský večer v Herľanoch s hosťami z Trebišova (farárovci Semkovci).

**►Modlitebné týždne:** Počas roka sa nepodarilo pripraviť pôstny ani adventný modlitebný týždeň, ostalo iba pri seniorátnom reformačnom so striedaním sa farárov po cirkevných zboroch seniorátu.

**►Spoločenstvo žien:** Naše sestry mávajú svoje online „stretnutia s Deborou“ raz v mesiaci, vedie ich sestra farárka a pripájajú sa aj ľudia, ktorí nie sú členmi nášho cirkevného zboru.

V polovici septembra sa v Herľanoch konala ďalšia seniorátna konferencia Spoločenstva evanjelických žien.

**►Biblické štúdium:** Raz v mesiaci sestra farárka na fare pripravuje aj štúdium evanjelia podľa Marka, účasť býva do 10 záujemcov.

**►Starší v cirkevnom zbore:** Pre starších boli pripravené dve stretnutia – jarné sa však napokon neuskutočnilo a jesenné bolo milým stretnutím sa starších členov cirkevného zboru.

**►Spevokol Spievajúce srdce:** Spevokol má 12 členov, stále nacvičuje štvorhlasne, aj keď už niektoré piesne musel pre malý počet spevákov nacvičiť v jednoduchšom, menejhlasnom móde. Vystupoval celkom 13-krát pri rôznych príležitostiach, aj na seniorátnej žatve spevokolov vo Švedlári, pripravil aj adventný koncert v Boliarove.

**►Ekumenická spolupráca:** V priebehu roka sa uskutočnili štyri ekumenické stretnutia – prvým bol pôstny modlitebný večer v Herľanoch v spolupráci s gréckokatolíckou farnosťou z Koš. Klečenova, druhým pamiatka posvätenia zvonice v Mudrovciach, tretím pamiatka posvätenia storočnej zvonice v Mudrovciach spolu s požehnaním krížov na tamojšom cintoríne – spolu s rímskokatolíckou farnosťou z Keceroviec a štvrtým bohoslužba vďačnosti v Čakanovciach ako vyvrcholenie projektu !Naše deti budú potrebovať stromy“, ako hosť bola sestra farárka Andrea Korečková z reformovanej cirkvi.

**►Rómska misia**: V rámci rómskej misie sa rozvinula väčšia práca najmä s deťmi v osadách Čakanovce a Bačkovík, pokračovala aj v Rankovciach.

Rankovská besiedka pokračovala vo svojich štvrtkových stretnutiach tým, že prichádza 20 až 60 detí. Program vedie sestra farárka s ďalšími vedúcimi, ktorí sú spomedzi Rómov. Dorastenci (asi 20 pravidlených) prichádzajú potom po besiedke, vedie brat farár a dvaja bratia, najaktívnejší dorastenci sa na pozvanie nemeckej evanjelickej cirkvi zúčastnili stretnutia kresťanov vo Frankfurte nad Odrou, kde vystúpili so svojím programom na viacerých miestach.

Na jeseň boli otvorené aj dve skupiny rómskych konfirmandov - v Rankovciach a Čakanovciach – približne 10 a 7 konfirmandov.

Letné tábory v spolupráci s tímom mladých ľudí zo Sliezska sa v roku 2024 podarilo rozšíriť aj do Čakanoviec a Bačkovíka. Tím sa rozdelil na dve skupiny, jedna sa venovala celý čas dopoludnia rómskym deťom na dennom tábore v Rankovciach a večer na stretnutiach s dorastom, druhá skupina zase po prvýkrát pripravila a uskutočnila podobné stretnutia v Čakanovciach a Bačkovíku – po dva dni na obidvoch miestach.

**►Zborové výlety:** Tento rok sa tých výletov podarilo počas v podstate jedného mesiaca uskutočniť hneď niekoľko, dohromady vlastne päť, niektoré už spomínané:

1. Rodinkársky autami do Poľska.

2. Spevokol autobusom na žatvu spevokolov do Švedlára.

3. Rómsky dorast autobusom na stretnutie kresťanov v Nemecku.

4. Zborový trojdňový výlet autobusom do Prahy – cestou tam sa účastníci zastavili v Slavkove u Brna, v samotnej Prahe okrem pamätihodností navštívili aj náš slovenský zbor na Jirchářích, cestou späť zase navštívili Kutnú Horu.

5. Zaujímavým bol aj autobusový výlet na Šíravu, ktorý pripravil brat farár pre ľudí z ukrajinského centra Spletinia v Košiciach.

**►Projekt Naše deti budú potrebovať stromy:** Zapojili sme sa do grantovej výzvy nadácie Slovenskej sporiteľne „pre budúcnosť 2024“ s projektom výsadby stromov vo verejných priestranstvách obcí, v ktorých sa nachádza náš cirkevný zbor (zapojené boli obce Bačkovík, Boliarov, Čakanovce, Trsťany, Herľany, Žírovce a OZ Pre lepší život v Rankovciach). Projekt bol vybratý ako jeden z najlepších a získal plnú sumu, z ktorej bolo zakúpených približne 170 stromov a príslušenstva k výsadbe. Na konci novembra bola aj prevažná väčšina s pomocou dobrovoľníkov v každej obci vysadená a začiatkom decembra sa v Čakanovciach konala ekumenická bohoslužba vďačnosti, kázala sestra farárka Andrea Korečková z reformovanej cirkvi.

Za napísanie projektu aj za realizáciu celého projektu ďakujeme bratovi Františkovi Korečkovi z Bačkovíka.

**►Diakonia:** Aj v roku 2024 pokračovala agresívna vojna v susednej Ukrajine a členovia cirkevného zboru sa zapojili do pomoci podľa svojich možností.

Do projektu cirkvi Krabice požehnania prispeli tri rodiny financiami na štyri krabice.

Brat farár pomáha v ukrajinskom centre Spletinia v Košiciach, v mnohých cirkevných zboroch inicioval finančné i materiálne zbierky pre ľudí vo frontových oblastiach, mnohí členovia aj z nášho cirkevného zboru výrazne pomohli – finančnými darmi, zbieranými vecami, zakúpením vybavenia centra, pomocou s dopravou z rôznych častí Slovenska, alebo aj dobrovoľníckou prácou v samotnom centre.

Menším množstvom detských vecí sme pomohli chudobným rodinám v osade v Rankovciach, konali sme aj niekoľko finančných zbierok – na pomoc ľuďom postihnutým povodňami a na Štedrý deň oferou na detskú onkológiu v Košiciach (3.400,- €).

**►Pastorálna starostlivosť duchovných:** Súčasťou práce duchovných v cirkevnom zbore sú aj osobné návštevy v domácnostiach, tu vykonala dobrú službu najmä sestra farárka, ktorá sa snažila každý týždeň navštíviť aspoň dvoch ľudí.

**►Zborový časopis Slovo:** Časopis sa opäť podarilo vydať v dvojmesačnej periodicite s počtom 6 čísiel a nákladom 205 ks. Prichádza do schránok domácností, ktoré prispievajú cirkevným príspevkom na chod cirkevného zboru.

**►Internetová stránka ECAV.RANKOVCE.SK a diskusné skupiny na soc. sieťach:** Pravidelne býva aktualizovaná aj internetová stránka, kde si môžu záujemcovia nájsť informácie o živote cirkevného zboru, nájsť kázne, fotografie, pozvánky na stretnutia.

Aj na sociálnej sieti Facebook má naše spoločenstvo svoju webstránku, kde sa možno rýchlejšoei dozvedieť o dianí.

**►Konvent, Presbyterstvo a Predsedníctvo cirkevného zboru:** Presbyteri sa stretli dva razy – na jednom mimoriadnom stretnutí a potom na výročnom presbyterstve pred zborovým konventom. V roku 2024 boli zvolení do ďalšieho volebného obdobia (2024 – 2030) nasledovní predstavitelia a funkcionári cirkevného zboru:

zborový dozorca: Ing. Jaroslav Hrehor

Rankovce: František Haško, kurátor, zástupca zb. dozorcu

Tomáš Beňo

František Haško ml.

Slávka Matejová

Ing. Milan Vojtko, ml.

Boliarov: Elena Hlavatá

Miroslava Haľková

František Hlavatý

Vladimír Hlavatý

Ing. Miloslav Hrehor

Bačkovík: Miroslav Mičko, kurátor

Martin Bajus

Ing. Imrich Goduš

Matúš Grešo

Ing. Anna Zaťková

Čakanovce: Anna Korečková, kurátorka

Milena Gordiaková

Margita Petričová

Mgr. Renáta Šišková

Ondrej Vojtko

Mudrovce: Mária Vancáková

Vladimír Vojtko

Herľany-Žírovce: Martin Ondrašik

Dušan Sabadka

Trsťany-Ďurďošík: Branislav Peko

Miroslav Sabol

zb. pokladníčka: Anna Mičková

zb. účtovníčka: Bc. Andrea Hrehorová

nám. farárka: Mgr. Monika Beňová

róm. misia: Renáta Tancošová

Marián Galdun

Za členov revízneho výboru boli zvolení:  
Ing. Imrich Goduš

Miroslav Sabol

Dana Gdovinová

Delegáti na seniorátny konvent:

Janka Mičková

Vladimír Hlavatý

náhradní:

Anna Zaťková

Slávka Matejová

Hospodárske veci

V roku 2024 sa urobili menšie opravy – v Bačkovíku boli vymenené vstupné dvere a vyprataný priestor vo veži, v Čakanovciach poopravené schody, v Boliarove si žiada historická zvonica súrne opravy, no sú problémy a v Rankovciach sa poškodil historický múr okolo kostola, ktorý bude taktiež vyžadovať nutné opravy.

Chronológia života cirkevného zboru

počas roka 2024

3. 1. – novoročné stretnutie spevokolu

7. 1. – pracovný obed predsedníctva cirkevného zboru v Herľanoch s funkcionármi

19. 1. – výročná pracovná večera redakčnej rady časopisu v Košiciach

28. 1. – filiálne konventy s voľbou presbyterov v Bačkovíku a Boliarove;

4. 2. - filiálne konventy s voľbou presbyterov v Čakanovciach a Rankovciach;

11. 2. – výročné presbyterstvo na fare s prípravou zborového konventu;

14. 2. – revízny výbor

18. 2. – výročný a volebný zborový konvent v Rankovciach

18. 2. – manželský večer v Herľanoch

23.-26. 2. – víkendovka mládeže vo Svite.

8.-10.3. – konferencia Modlitebného spoločenstva ECAV v Starej Turej

14.-16.3. – sústredenie konfirmandov na fare

17.3. – prísaha presbyterov

19.3. – pôstny ekumenický večer v Herľanoch

30.3. – skúška konfirmandov v Čakanovciach

7.4. – spoločné rodinné Služby Božie v Bačkovíku

7.4. – seniorátny konvent v Košiciach

28.4. – slávnosť konfirmácie v Rankovciach

12.5. – deň matiek s programom detí v Boliarove a Rankovciach

12.5. – zápis nových 12 konfirmandov

20.5. – spoločné bohoslužby na svätodušný pondelok v Boliarove

24.-26.5. – víkend rodiniek v Poľsku (Goracy Potok)

31.5. – deň detí na fare s návštevou z Detskej misie

2.6. – seniorátna žatva spevokolov vo Švedlári

7.-9.6. – vystúpenie rómskeho dorastu na stretnutí kresťanov v nemeckom Frankfurte nad Odrou

21.-23.6. – zborový výlet v Česku

30.6. – ekumenická bohoslužba pri pamiatke posvätenia zvonice v Žírovciach

1.-5.7. – denné rómske detské tábory v Rankovciach, Čakanovciach a Bačkovíku

1.-5.7. – večerné rómske dorastenecké tábory v Rankovciach a Čakanovciach

6.7. – autobusový zájazd na Zempl. Šíravu s ukrajinskými dobrovoľníkmi z centra Spletinia

7.7. – pamiatka posvätenia kostola v Čakanovciach

8.-12.7. – detský tábor v Liptovskom Trnovci

21.7. – pamiatka posvätenia kostola v Bačkovíku

21.7. – mládežnícke služby Božie v Rankovciach

30.7.-3.8. – mládežnícky tábor v Červenici

25.8. – pamiatka posvätenia kostola v Boliarove

27.8. – zasadanie presbyterstva

30.8. – spoločné stretnutie mládeží našej doliny v Opinej

31.8. – rozlúčka mládeže s letom

13.-14.9. –seniorátna konferencia Spoločenstva evanjelických žien v Herľanoch

15.9. – slávnostné ekumenické bohoslužby v Mudrovciach

16.-21.9. – Dni Ukrajiny v Košiciach

22.9. – pamiatka posvätenia kostola v Rankovciach

7.-11.10. – biblicko-rekreačný týždeň Modlitebného spoločenstva v Herľanoch

13.10. – poďakovanie za úrody

20.10. – zlatá konfirmácia v Rankovciach

26.10. – stretnutie mládeží v Čakanovciach,

27.-30.10. – reformačný modlitebný týždeň

3.11. – pamiatka zosnulých s položením kvetov pri hroboch farárov pochovaných v Rankovciach

30.11. – sadenie 150 stromov v rámci projektu Naše deti budú potrebovať stromy podporenom nadáciou SLSP

3.12 – ekumenické stretnutie vďačnosti v Čakanovciach

8.12. – stretnutie seniorov v Herľanoch

15.-12. – adventný koncert spevokolu v Boliarove

29.12. – vianočný koncert Rendošovcov v Čakanovciach

31.12. – čakanie Nového roka na rodinkách na fare

*Výročnú správu zboru za r. 2024 napísali: zborový farár Mgr. Ľuboslav Beňo a nám. farárka Mgr. Monika Beňová*